ಮಾನಸಿಕ ಒತ್ತಡಕ್ಕೆ ಒಳಗಾಗಬೇಡಿ ಸುರಕ್ಷತೆ ಇರಲಿ ಮೈಸೂರು: ಕೋವಿಡ್19 ಯಾರಿಗೆ ಬೇಕಾದರೂ ಬರಬಹುದು. ಆತಂಕ ಪಡಬೇಕಿಲ್ಲ. ಭೀತಿಗೊಳಗಾಗಬಾರದಷ್ಟೇ. ನಕಾರಾತ್ಮಕ ಅಂಶಗಳಿಗಿಂತ ಸಕಾರಾತ್ಮಕ ಅಂಶಗಳತ್ತ ಎಲ್ಲರ ಗಮನವಿರಲಿ ಎಂದು ಕೋವಿಡ್ ಮಣಿಸಿದ ವ್ಯಾಪಾರಿ ಎಸ್.ವಿಕ್ರಮ್ ಜೈನ್ ಹೇಳುತ್ತಾರೆ. ಕೋವಿಡ್ ಗೆದ್ದ ಬಗೆಯನ್ನು ಅವರು ವಿವರಿಸುವುದು ಹೀಗೆ... ಆರೋಗ್ಯವಂತರಿಗೆ ಕೋವಿಡ್ ಅಪಾಯಕಾರಿಯಲ್ಲ. ವಿವಿಧ ಅನಾರೋಗ್ಯ ಸಮಸ್ಯೆಗಳಿಂದ ಬಳಲುತ್ತಿರುವವರಿಗೆ ಮಾತ್ರ ಹೆಚ್ಚು ಅಪಾಯಕಾರಿ. ಅವರು ಸಹ ಸುರಕ್ಷಿತ ಕ್ರಮ ಅನುಸರಿಸಿದರೆ ತೊಂದರೆ ಇರಲ್ಲ. ಪಾಸಿಟಿವ್ ಎಂದೊಡನೆ ಭಯಭೀತರಾಗಬಾರದು. ಮಾನಸಿಕವಾಗಿ ಕುಗ್ಗಬಾರದು. ನಾವು ಮಾನಸಿಕವಾಗಿ ಎಷ್ಟು ಸದೃಢರಾಗಿರುತ್ತೇವೆ, ಅಷ್ಟೇ ಬೇಗ ಗುಣಮುಖರಾಗುತ್ತೇವೆ. ಔಷಧಿ ಇಲ್ಲದ ರೋಗಕ್ಕೆ ನಮ್ಮ ಮನೋಬಲವೇ ಮದ್ದು. ಬೆಂಗಳೂರಿನಲ್ಲಿ ಮದುವೆಯೊಂದಕ್ಕೆ ಹೋಗಿದ್ದೆ. ವಾಪಸ್ ಬಂದ ಮೇಲೆ ಮೈಕೈ ನೋವು ಕಾಣಿಸಿಕೊಂಡಿತು. ಎಚ್ಚೆತ್ತುಕೊಂಡೆ. ಮನೆಯಲ್ಲೇ ಮೂರು ದಿನ ಪ್ರತ್ಯೇಕ ವಾಸದಲ್ಲಿದ್ದೆ. ಈ ವೇಳೆಗೆ ವಾಸನೆ ಗೊತ್ತಾಗದಾಯ್ತು. ರುಚಿ ನಾಲಿಗೆಗೆ ಸಿಗಲಿಲ್ಲ. ತಕ್ಷಣವೇ ಕೋವಿಡ್19 ಪರೀಕ್ಷೆಗೊಳಪಟ್ಟೆ. 24 ತಾಸಿನೊಳಗೆ ವರದಿ ಬಂತು. ನೆಗೆಟಿವ್ನ ನಿರೀಕ್ಷೆಯಲ್ಲಿದ್ದ ನನಗೆ ಪಾಸಿಟಿವ್ ಬಂತು. ಸ್ವಲ್ಪ ಹೆದರಿಕೆಯಾಯ್ತು. ಈ ವೇಳೆಗಾಗಲೇ ಮಾನಸಿಕವಾಗಿಯೂ ಸಿದ್ಧನಾಗಿದ್ದೆ. ಅಂಜದೆ ಆಸ್ಪತ್ರೆಗೆ ಹೋದೆ. ಪೌಷ್ಟಿಕ ಆಹಾರವನ್ನು ಸೇವಿಸಿದೆ. ಹಣ್ಣುಒಣಹಣ್ಣುಗಳನ್ನು ಹೆಚ್ಚೆಚ್ಚು ತಿಂದೆ. ಮಾನಸಿಕ ಸದೃಢತೆ ಜೊತೆಗೆ ದೈಹಿಕ ಕ್ಷಮತೆಯೂ ಹೆಚ್ಚಿತ್ತು. ಆಸ್ಪತ್ರೆಯ ಕಾರಿಡಾರ್ನಲ್ಲಿ ನಿತ್ಯ ಮುಂಜಾನೆ ಮುಸ್ಸಂಜೆ ಸಂಗೀತ ಕೇಳಿಕೊಂಡು ಒಂದೆರಡು ತಾಸಿಗೂ ಹೆಚ್ಚಿನ ಸಮಯ ವಾಕಿಂಗ್ ಮಾಡುತ್ತಿದ್ದೆ. ಮೈಯಿಂದ ಬೆವರಿಳಿದ ಬಳಿಕ ಕೆಲ ಹೊತ್ತು ಯೋಗ, ಪ್ರಾಣಾಯಾಮ, ಕಪಾಲ ಬಾತಿ ಮಾಡುತ್ತಿದ್ದೆ. ನಂತರ ಬಿಸಿ ನೀರಿನಿಂದ ಸ್ನಾನ ಮಾಡಿ, ಉಪಾಹಾರ ಸೇವಿಸಿ, ವೈದ್ಯರು ಸೂಚಿಸಿದ ಮಾತ್ರೆ ನುಂಗಿ ವಿಶ್ರಾಂತಿ ಮಾಡುತ್ತಿದ್ದೆ. ಆಗಾಗ್ಗೆ ಬಿಸಿ ನೀರಿಗೆ ನಿಂಬೆರಸ ಸೇರಿಸಿ ಕುಡಿಯುತ್ತಿದ್ದೆ. ರಾತ್ರಿ ಮಲಗುವ ಮುನ್ನ ಹಾಲಿಗೆ ಚಿಟಿಕೆ ಅರಿಸಿನದ ಪುಡಿ ಬೆರೆಸಿಕೊಂಡು ಕುಡಿಯುತ್ತಿದ್ದೆ. ನಿಗದಿತ ದಿನಕ್ಕೂ ಮುನ್ನವೇ ಸಂಪೂರ್ಣ ಗುಣಮುಖನಾದೆ. ಮತ್ತೆ ನಡೆದ ಕೋವಿಡ್ ಪರೀಕ್ಷೆಗಳಲ್ಲಿ ನೆಗೆಟಿವ್ ಬಂದ ಬಳಿಕ ಮನೆಗೆ ಕಳುಹಿಸಿಕೊಟ್ಟರು. ಮನೆಯಲ್ಲೂ ಆಸ್ಪತ್ರೆಯಲ್ಲಿದ್ದಂತೆ ಇದ್ದೆ. ಮುನ್ನೆಚ್ಚರಿಕೆಯ ಸುರಕ್ಷತಾ ಕ್ರಮಗಳನ್ನು ಮೊದಲಿಗಿಂತಲೂ ಹೆಚ್ಚಾಗಿ ಪಾಲಿಸುತ್ತಿರುವೆ. ಕೋವಿಡ್ನ ನಿಯಮಾವಳಿ ಪಾಲಿಸಿದ ಬಳಿಕ ಮತ್ತಷ್ಟು ಎಚ್ಚೆತ್ತು ಕೊಂಡಿರುವೆ. ಬುಧವಾರದಿಂದ ನನ್ನ ವಹಿವಾಟು ಮತ್ತೆ ಆರಂಭಿಸಿರುವೆ. ಮಾಸ್ಕ್, ಗ್ಲೌಸ್ ಧರಿಸುವಿಕೆ ಕಡ್ಡಾಯವಾಗಿದೆ. ಗ್ಲೌಸ್ ಧರಿಸಿದ್ದರೂ ತಪ್ಪದೇ ಸ್ಯಾನಿಟೈಸ್ ಮಾಡಿಕೊಳ್ಳುವೆ. ಗ್ಲೌಸ್ ಬಿಚ್ಚಿದ ಬಳಿಕ ಸ್ವಚ್ಛವಾಗಿ ಕೈ ತೊಳೆದುಕೊಳ್ಳುವೆ. ಕಡ್ಡಾಯ ಅಂತರ ಕಾಯ್ದುಕೊಳ್ಳುತ್ತಿರುವೆ. ನಿರೂಪಣೆ: ಡಿ.ಬಿ.ನಾಗರಾಜ